ભક્તિમાં પ્રવેશેલી આ એવી વિકૃતિ હતી, જેનાં મૂળ ક્યાંક વેદાંતની એક બુનિયાદી વિચારધારા સાથે સંકળાયેલાં હતાં, એમ કહેવામાં કાંઈ અતિશયોક્તિ નથી ! આપણે જાણીએ છીએ કે 'અહં બ્રહ્માસ્મિ !' મંત્ર એક ઔપનિષદિક સમજ છે, તથા આ સમજણને સત્યનો ઠોસ આધાર પણ છે, પરંતુ ભક્તિ કે જ્ઞાનમાર્ગની ઓથે વિષયાસક્ત 'સાધકોએ' ઇન્દ્રિય પોષણનો રાજમાર્ગ શોધી કાઢ્યો ! તેમણે સ્ત્રીઓને કહ્યું, 'તમે પણ બ્રહ્મ, અમે પણ બ્રહ્મ !' તેઓ કહેતા રહ્યા કે બ્રહ્મ તો એક અગ્નિ છે ! અગ્નિને કોઈ ઊધઈ લાગતી નથી, તેમ આપણને એટલે કે 'બ્રહ્મ' ને પણ કોઈ દોષ લાગતો નથી ! આ ભ્રામક માન્યતાના આધારે આવા લોકોએ વ્યભિચારનાં દૂષણો માટે જાણે છૂટો દોર મૂકી દીધો. શ્રીહરિ સ્પષ્ટ સમજ આપીને તેઓની આ માન્યતાનું જબરદસ્ત ખંડન કરતા તથા કહેતા કે બ્રહ્મનો માર્ગ પ્રાપ્ત કરવો છે તેને બ્રહ્મચર્ય પાળ્યા સિવાય છૂટકો જ નથી. જે બ્રહ્મનો સાક્ષાત્કાર કરવા ઇચ્છે છે તેને ક્યારેય સ્ïત્રી-પુરુષની ધર્મમર્યાદાનું ઉલ્લંઘન કરીને સુખ પ્રાપ્ત થતું નથી.